CELEX: 32022D0177
Language: sl
Date: 2022-02-08 00:00:00
Title: Sklep Sveta (EU) 2022/177 z dne 8. februarja 2022 o razveljavitvi v imenu Unije Sklepa (EU) 2016/394

10.2.2022   
               
               
                  SL
               
               
                  Uradni list Evropske unije
               
               
                  L 29/6
               
            
         SKLEP SVETA (EU) 2022/177
         z dne 8. februarja 2022
         o razveljavitvi v imenu Unije Sklepa (EU) 2016/394
         SVET EVROPSKE UNIJE JE –
         ob upoštevanju Pogodbe o delovanju Evropske unije, zlasti člena 209 in člena 218(9) Pogodbe,
         ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1), kakor je bil nazadnje spremenjen, in zlasti člena 96(2)(a), četrti pododstavek, Sporazuma,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Postopek posvetovanj z Republiko Burundi na podlagi člena 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisan v Cotonouju dne 23. junija 2000, kakor je bil nazadnje spremenjen, je bil zaključen s Sklepom Sveta (EU) 2016/394 (2). Na predlog Komisije v dogovoru z visokim predstavnikom Unije za zunanje zadeve in varnostno politiko (VP) so bili sprejeti ustrezni ukrepi, kot so določeni v Prilogi k navedenemu sklepu.
                  
               
                     (2)
                  
                  
                     Mirni politični proces, ki so ga omogočile splošne volitve maja 2020, je na splošno prinesel novo upanje za prebivalstvo Burundija ter nove priložnosti za Burundi in njegove odnose s partnerji.
                  
               
                     (3)
                  
                  
                     Od takrat Unija priznava pozitiven razvoj, ki ga je burundijska vlada dosegla na področju človekovih pravic, dobrega upravljanja in pravne države, ter zaveze, sprejete v njenem časovnem načrtu („feuille de route“) za nadaljnje izboljšave na teh področjih.
                  
               
                     (4)
                  
                  
                     Vzpostavljena je bila vlada, ki je zavezana izvedbi reform, potrebnih za razvoj in stabilnost države, narejen pa je bil tudi napredek pri izvajanju zavez iz Sklepa (EU) 2016/394.
                  
               
                     (5)
                  
                  
                     V skladu z oceno Komisije in v dogovoru z VP razlogi za sprejetje Sklepa (EU) 2016/394, kot so določeni v navedenem sklepu, niso več utemeljeni. Navedeni sklep bi bilo zato treba razveljaviti v imenu Unije.
                  
               
                     (6)
                  
                  
                     Izzivi na področju človekovih pravic, dobrega upravljanja in pravne države še vedno ostajajo, burundijske oblasti pa morajo doseči nadaljnji napredek, tudi pri izvajanju časovnega načrta, v okviru stalnega političnega dialoga EU-Burundi.
                  
               
                     (7)
                  
                  
                     Burundi ostaja nestabilna država in oblasti potrebujejo podporo mednarodnih partnerjev za izvajanje programa reform in razvojnega programa države.
                  
               
                     (8)
                  
                  
                     Unija, skupaj z drugimi mednarodnimi partnerji, bi morala podpirati sedanja prizadevanja burundijskih organov za stabilizacijo in utrditev demokratičnih institucij, za spodbujanje človekovih pravic, dobrega upravljanja in pravne države ter za izvajanje zavez, sprejetih v njenem časovnem načrtu za nadaljnje izboljšave na teh področjih –
                  
               SPREJEL NASLEDNJI SKLEP:
         
            Člen 1
            Sklep (EU) 2016/394 se razveljavi v imenu Unije.
         
         
            Člen 2
            Komisija v imenu Unije uradno obvesti Burundi o razveljavitvi Sklepa (EU) 2016/394.
         
         
            Člen 3
            Ta sklep začne veljati na dan sprejetja.
         
         
            V Bruslju, 8. februarja 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  UL L 317, 15.12.2000, str. 3.
         
            (2)  Sklep Sveta (EU) 2016/394 z dne 14. marca 2016 o zaključku postopka posvetovanj z Republiko Burundi na podlagi člena 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (UL L 73, 18.3.2016, str. 90).